khistorydata/jeongjo-sjw-relations huggingface dataset:
정조 0년
李商巖。以國葬都監郞廳。以摠護使意啓曰。大行大王諡冊文草圖書。睿覽後。方可正書入刻。故令書寫官奉朝賀李最中。先爲寫出以入之意。敢啓。傳曰。知道。
정조 0년
又以國葬都監郞廳。以摠護使意言啓曰。大行大王哀冊文草圖書。睿覽後。方可正書入刻。故令書寫官昌成尉黃仁點。先爲寫出以入之意。敢啓。傳曰。知道。
정조 0년
洪國榮。以弘文館言啓曰。校理金履正。副校理沈豊之。疏批已下。竝卽牌招察任。何如。傳曰。允。
정조 0년
以校理金履正。副校理沈豊之牌不進罷職傳旨。傳于李商巖曰。只推。
정조 0년
李商巖。以禮曹言啓曰。延福殿奉移本殿時。當由何門乎。敢稟。答曰。由弘化門。
정조 0년
洪國榮。以弘文館言啓曰。新除授修撰李在學。時在江原道春川地。經筵入番事緊。請斯速乘馹上來事。下諭。傳曰。依啓。
정조 0년
申大升。以義禁府言啓曰。康津前縣監徐完碩。今方上來。待命於本府。卽爲拿囚之意。敢啓。傳曰。知道。
정조 0년
又以義禁府言啓曰。削黜罪人安兼濟。邊遠定配事。命下矣。安兼濟平安道碧潼郡。邊遠定配。而以傳敎內辭意。具罪目。依例發府書吏。卽爲押送配所之意。敢啓。傳曰。知道。
정조 0년
李商巖。以義禁府言啓曰。削黜罪人鄭義達。亟施屛裔之典事。命下矣。鄭義達全羅道康津縣屛裔。而以承傳內辭意。具罪目依例發府羅將。押送配所。何如。傳曰。允。
정조 0년
假注書尹九宗書啓。臣敬奉聖批。馳往傳諭于西部盤石坊古巡廳契領中樞府事金相福所住處。則以爲負罪賤臣。宜伏重誅。而反紆恩數。史官多日相守。臣惶隕迫隘。不得已冒上短疏。及承聖批。辭旨鄭重。至命卽日入城。又敎以面諭之意。臣奉讀涕泣。罔知所措。到此地頭。他不暇顧。不得不冒沒入城。而震剝棲遑之餘。所有風痺之疾。挾感添劇。肢體頑麻。神識昏瞀。今方擔舁還次醫治。而如得少甦。謹當祗趨恩命。仰承聖諭云矣。領府事今方入城。故臣先爲入來之意。敢啓。傳曰。知道。
정조 0년
吏曹參判尹得養疏曰。伏似臣於見職。特以臣代臣。論以私義。無可出之勢。參以公格。爲必遞之端。冒上辭本。略陳衷懇。而及承批旨。未蒙矜許。伊後三牌之降。聞有銓望復舊新通之敎。臣若不參。莫重成命。其將緣臣而不得奉行。怵迫分義。雖不得不黽勉參政。若臣所叨。亦一舊望中人。則便屬已遞之官。更無冒進之勢。連違政牌。恭竢重勘。適又重患毒感。一再加痛。淹淹床玆。無計蠢動。近日哭班。一未進參。臣罪至此。尤無所逃。以情以病。不敢一向泯默。玆敢短章自列。仰瀆嚴廬之中。伏乞聖慈。俯賜鑑諒。亟許鐫改。使銓法復明。私分粗安。不勝幸甚。答曰。省疏具悉。卿其勿辭察任。
정조 0년
大司成金熤疏曰。伏以夏序將殷。節過重午。伏惟聖孝。撫時哀慕。益當如何。仍伏念朝家所以設置師儒之官。將以待有學識負士望者。俾之矜式儒林。敎迪靑衿。以裨菁莪之化他。是豈如臣淺劣。所敢玷冒。而誤蒙聖簡。猥叨見職。時値賢關有事。嚴命滾迫。不得不一番冒應。拖到今日。每自循省。只增悚蹙。噫。太學。章甫之所關。士論之所出也。明徽凶疏。誣及君師。則辨討之章。宜宜自太學先之。而寂然多日。反後於人。此聖上所以慨賢關之不古。歎士論之寥寥。至下兩齋任停擧之命者也。昔程子之受誣也。呂大臨。上辨理文字於時月稍久之後。朱子責其晩也。今我聖上。責賢關之敎。正與朱子責大臨之意。一般義理。凡在搢紳章甫之列者。孰不欽仰贊歎。思所以仰體聖意。奉揚休命也哉。爲今之道。惟宜竗選齋任。畀以賢關之責。丕變渝惰之積習。鼓發義理之正論。而齋生會議。定出東一榜掌議。東一榜入齋。定出東西齋掌議。卽太學格例。而有齋薦。然後乃擬於齋任者。亦是不易之例也。齋薦之廢却不行。殆十許年所。新薦未出。舊薦幾盡。就其中分排擬定。纔得兩齋任備員。此卽臣承命後事。而士子處義。便同未歸之女。過於辭遜。歷三日而始爲進身。於是乎疏擧薦事。庶幾次第就緖。忽有方外儒單。病其進身之稍遲。攻斥之論。闖入於未了薦之前。遂使旣進之齋任。旋卽逬出。而薦事疏擧。終歸一場打乖矣。事端之橫生。泮士之渙散。實屬可悶。臣以儒單聲罪。雖出於督過之意。反不免爲敗事之歸。略示慨然之意於酬酢之間矣。此語轉傳。激其疑怒。乃至於外議之沸騰。致使相知者。爲臣而憂虞。臣雖無似。問其職則師儒之長也。以師儒而被士論。豈不爲朝廷之一大羞恥耶。雖使冗官漫職。若不厭於人心。見斥於衆論。則尙不可晏然自在。況此長縫腋而主賢關者。旣聞有沸騰之外議。而呴然矇然。不知所以自處。則是眞沒省覺無忌憚之甚者也。在臣廉隅。惟當先事而退。奉身而避。不失其自靖之義。無陷於僨事之科。玆敢不避煩猥。略暴衷懇。伏乞聖明。曲加諒察。亟遞臣所帶國子之任。改授可堪之人。使匹夫之賤。獲全微諒。賢關之事得以䌤綸焉。臣無任屛營祈懇之至。答曰。省疏具悉。疏辭未詳其顚末。不過去來私說。卿其勿辭。卽速察職。
정조 0년
領中樞府事金相福疏曰。伏以。節序嬗變。山陵卜吉。聖情哀慕。何以堪處。矧又親臨訊囚。凶逆就戮。輿憤少洩。而臣以釁累之蹤。未效臣子之義分。席稾城外。惟願嚴誅之遄伏。千萬不意。史官儼臨。傳宣聖諭。恩鄭重。敎誨之開釋之。若慈父之詔迷子。至於舊臣之敎。臣讀之至此。不覺聲淚之俱發。以臣惶感之心。豈不欲卽日趨命。仰瞻深墨之容。仍參朝晡之班。以少伸戀慕之忱。而臣之情跡。不可以復入闕庭。惟有俯仰踧踖。如無所歸。念臣昨冬入對之時。愚迷顚錯之狀。至今追思。惶汗浹背。雖萬戮而有餘罪矣。自玆以後。無非臣追愆訟罪之日。中間之抗顔周行。冒登文陛。雖由於事會之不得不爾。而外面觀之。殆若不知嚴畏。全昧分義者然。中心愧悚。無面可顯。嶺海鈇鉞。未足以少贖臣罪。而聖度弘大。諭之以擧措之失着。顧臣罪犯。豈尋常筵席間小小失措之比。而寬假之敎。曲垂恕諒。臣雖糜身而粉骨。何足以少酬德恩之萬一哉。至於臣之所遭人言。聖明俯燭其情外。至以過矣爲敎。負累賤臣。何以得此於君父。拜誦感泣。不知死所。臣神識昏迷。言辭短拙。惟當謹守古人無辨之戒。今於言者之言。有所分疏。則豈不益增臣罪而爲淸朝之羞哉。然臣之所自悼者。若使臣。早能斂跡而自守。則人之醜詆。奚爲而至哉。亦能避權而不居。則人之疑謗。又奚爲而至哉。至於疑人於不當疑之地。勒加以至危險之案。吁。亦怕矣。臣於此縱有可明之端。顧何敢煩浼於崇嚴之聽哉。臣之有罪無罪。聖鑑在上。其生其死。處分是俟。伏地瞻天。惟有自訟。嗚呼。臣官秩濫。災生於處散之後。人器孤淺。易爲人凌藉之資。罔非自取。尙誰尤哉。僇辱之蹤。自分爲聖世之棄。彈冠束帶。已矣無望。而史官之多日相守。有非罪戾如臣。猥辱恩禮者。隕越迫隘。玆敢冒萬死仰控危懇。伏乞天地父母。俯垂憐察。亟令收還偕來之命。仍命攸司。勘定臣罪。以肅朝綱。以礪臣分。千萬幸甚。答曰。省疏具悉卿懇。疏中所引太過矣。卿何若此。於今少無不安之端。卿須卽日入城焉。待卿之來。當命入侍。聽我面諭。仍傳曰。偕來史官。傳諭于金領府事。期於偕來。
정조 0년
左議政金尙喆箚曰。伏以臣昨上短箚。略陳悚蹙之情。而及承聖批。諭之以貴無隱。敎之以同參次對。辭旨藹然。如父詔子。臣誠感泣惶恐。惟當顚倒承命。而伊日儒臣之筵席所論奏。其言箚切。臣方縮伏竢勘。不敢爲冒進之計。而身帶摠護之任。明日梓宮加漆之時。其將緣臣而不能備員。國體臣分。萬萬悚悶。玆不得不荐犯瀆撓。臣尤死罪。伏乞聖明。重降威譴。以安私心。以幸國事焉。取進止。答曰。省箚具悉卿懇。昨日玉堂之奏。不過論罪執法之臣。而於卿別無箚著之語。卿何過引。大抵卿之當日之奏。殊非所望於明者之見。予之臨筵嘅嘆者。亦出於求備之意也。予豈有深意。雖然。如卿明見。不能擺脫此等境界。始知末俗之難治。有如是矣。梓宮加漆及畫黻書旌。俱在明日。卿其安心勿辭。卽起造朝。以副予三日之企焉。仍傳曰。此批答。史官傳諭于左議政。
정조 0년
丙申五月初六日。記事官姜彙鈺。義禁府啓目。安山前郡守金峙默進上魚膳。不善照氷。而泛稱遲晩。照律。何如。傳曰。該郡守餒敗不食之文。或不及讀了是喩。身爲守土之官。魚膳餒矣乙良。何不以氷照之乎。峙默旣不讀禮。前例亦豈知之。所引前例段。自歸難信是置。以此照律爲良如敎。
정조 0년
義禁府啓目。前察訪權烋。前爲平安監司趙曮裨將。一營大小事。無不擔當。而嚴刑訊問之後。始乃從實納招。其爲情狀。極爲巧惡。旣有得情後以聞之命。上裁。何如。傳曰。觀此供辭。其所吞吐。雖與平問時納招有間。是乃初招中一包之價。只以三四兩納供。訊問之後。又以六七兩納招。更加嚴訊則。安知其不倍於再招是置。辛卯臺臣之疏。一包之價。小米爲十餘兩云爾則。大米之過於十兩。明若觀火是去乙。嚴刑之下。游辭粧撰。情狀痛駭兺不喩。至於債錢十萬兩之入於三萬餘石貿取之中事段。渠雖曰云然。渠隱諱之情跡。難保其必然是置。更良嚴問爲旀。渠非該掌裨將。是則同裨將指名納招爲旀。趙鎭寬之擊鼓原情。以爲民債所捧。亦非純錢。有木條布條。皆以本色徵捧是如。丁寧納招是加尼。權烋則以爲西營。原無麻布名色云。然則鎭寬之供。自歸誣罔是置。以烋供觀之。可知其所掌之不同。該裨將亦爲推問究覈爲旀。大抵趙曮段。烋供中。先已現發之眞贓。至於三十萬兩之多。四十貫以上。論以一律。尙不可逭。況千百倍於四十貫者乎。古今焉有此等貪吏。核實除良。卽此於曮。死有餘辜。不必更此盤問於裨將是乎矣。其在朝家綜核之政。右項問內違端。或有未盡吐實。不可徑先決折乙仍于。更爲嚴加盤問。若不直招。又當訊問。到此之後。在烋之道。隱之不足爲益。告之得免欺君。以此問目內辭意。參以獄官之見。得情以聞爲良如敎。
정조 0년
義禁府啓目。本府都事洪景厚。大臣胥命。不爲來告。刑推得情。何如。傳曰。分揀放送爲良如敎。
정조 0년
義禁府啓目。康津縣監徐完碩。詬辱守令。捽曳邑子。承聞國哀之日。屢次屠宰於衙中。國穀那移等罪。有嚴問後入侍之命。上裁。何如。傳曰。渠以厮役之賤。猥蒙罔極之恩。資至崇品。官爲字牧。則完碩。亦具知覺。固當嚴畏怵惕。以圖塵刹之報答是去乙。不此之爲。恣意肆惡。不有國法。不有朝綱。其所罪狀。不一而足是則。渠雖頑慢。到此事覺之後。不敢容喙發明是如乎。觀此供辭。問目內條件。或呑或吐爲旀。或粧撰爲旀。或不對是置。方今地處。雖十倍於完碩者。苟有犯禁。則以其律律之。不少回互是去等。幺麽完碩。卽一賤品。若知國綱。焉敢更事發明是置。右項依初招問目內辭緣。更良盤問爲乎矣。原供辭全不成說。禁堂逐條發問。期於取服爲旀。諸般條件。雖一件。如不明白直招。施威嚴問。持供以奏爲良如敎。
정조 0년
丙申五月初六日辰時。朝上食陪祭入侍時。右副承旨申大升。假注書徐龍輔。記事官文采五朴祐源。都廳李秉模。以次陪進。上自廬次。詣殯殿中排設廳。視饍訖。入自東挾門。內侍陳設。上出自東挾門。上曰。帀柩衣。今當造成。而大小當適中。結裹當爲幾重與否。都廳知入。秉模承命而出。還奏曰。內柩衣上。用紫的衾。衾上用紅氈。其厚當爲一寸許云矣。上曰。帀柩衣。當自內造成。都監。勿爲磨鍊。可也。上詣盥洗位。盥洗訖。就板位上。俯伏哭。在位者皆哭。上止哭。詣尊所。內侍斟酌。上詣香案前。北向跪三上香獻盞訖。上俯伏興。正箸。出自東挾門。復就板位上。俯伏哭。在位者皆哭。內侍進茶。上止哭。還廬次。諸臣以次退出。
정조 0년
丙申五月初六日未時。上御廬次。藥房副提調。持湯劑入侍時。副提調洪國榮。記事官尹翊東。記事官文采五。記事官朴祐源。醫官慶絢。以次進伏訖。國榮。請進湯劑。上進御訖。絢先退。上曰。壽賢獄事草推案。正書推案禁府所置者。盡爲入之。而當直都事。親往持來事。招來分付。賤臣。承命出傳。上命國榮。書領府事金相福上疏批答。又命書大司成金熤上疏批答。又命書傳敎曰。安兼濟。尙不處分。非以兼濟無罪也。鷄龍之說。未知傳自何時。而卽一讖說。則王者不貴虛無。設使兼濟。眞有作舍之事。厚謙能應其兆耶。從古君子。未嘗以此等事罪人也。況帝王之尊乎。此政先儒所謂罪蔡確。不患無辭。而以車蓋亭詩爲案者。元祐諸賢。反不免爲捨正之歸。兼濟之附麗。厚謙諂事。厚謙卽通朝之所知。以此定罪。於渠當矣。削黜罪人安兼濟。邊遠定配。又命書傳敎曰。昨今不當捧之章奏。紛紜捧納。承旨推考。上命退。諸臣以次退出。
정조 0년
丙申五月初六日申時。上御廬次。坐直承旨入侍時。同副承旨李商巖。假注書徐龍輔。記事官文采五朴祐源。以次進伏訖。命書傳敎曰。明日棺衣畫黼黻時。及下玄宮銘旌親書時。摠護使都監堂郞入侍。此是自內別殿。撒扇侍衛置之。寫字官及畫員。皆令權着冠帶事。分付。上曰。壽賢推案持入。賤臣。承命持入。上曰。刑判入侍。賤臣承命而出。與刑曹判書蔡濟恭進伏。上曰。壽賢所供。極爲巧惡。故俄命推案持入。沈履之及卿之名字。已爲割去。今則尤無引義之端。更勿過引焉。命書傳敎曰。趙鎭寬撃鼓原情。旣請行査。予之尙未行査。屬之寬邊之意也。鎭寬閱月之後。今始撃鼓。有若曖昧者然。而今聞諫長所奏。權烋爲名之偏裨。旣登於閔昌烈之疏。故原疏旣已取覽。行査之道。無出於査問偏裨。權烋。令該曹嚴問査實。如不一一直告。嚴刑得情。上曰。卿出去。善爲査問焉。濟恭曰。權烋。若鄕居則自本曹推捉乎。上曰。依爲之。閔昌烈上疏。亦爲持去。如有可問者。逐條嚴問。濟恭先退。命商巖。讀議政府進香祭文。命書傳敎曰。知製敎之職。古所謂三字銜也。其爲職也。顧不重歟。近日代撰文字。不負華銜者。鮮矣。代撰誥命。雖是重事。模畫天日。尤何等審愼者。則今日製進祭文。文與義理。俱甚未暢。況曾有飭敎於此知製敎者乎。知製敎嚴思晩。特遞知製敎之任。祭文。更令撰進。命退。承史以次退出。
정조 0년
行都承旨徐浩修受由在外。左承旨洪國榮藥院直。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書一員未差尹翊東藥院直。假注書徐龍輔仕直。事變假注書安策仕。
정조 0년
大殿惠慶宮中宮殿朝哭後。政院玉堂問安。答曰。知道。
정조 0년
梓宮加漆後。大殿惠慶宮中宮殿。政院玉堂藥房口傳問安。答曰。知道。
정조 0년
李商巖啓曰。卽者副修撰李秉模。謂爲難安之端。陳疏徑出。原疏以國忌齋戒留院矣。所當直捧禁推傳旨。而此與無端徑出有異。推考警責。何如。傳曰。允。
정조 0년
又啓曰。卽者待敎朴祐源。因副修撰李秉模留院之疏。謂有難安之端。陳疏徑出。原疏以國忌齋戒。纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 0년
李秉鼎啓曰。今日加漆時。承旨當爲備員。而左承旨洪國榮。病不仕進。所當牌招。而拘於廳規。不得請牌。何以爲之。敢稟。傳曰。牌招。
정조 0년
洪國榮。以山陵都監京郞廳。以摠護使言啓曰。陵上莎草。自前浮取於慕華館丁字閣前後面。則例以本陵近處莎草浮出以用矣。今亦依謄錄。慕華館莎草軍一千五百名。陵所近處浮莎軍二千名。以轝士餘軍。劃送都監及時浮出之意。分付漢城府。何如。傳曰。允。
정조 0년
傳于申大升曰。戶判釐正堂上。入侍。
정조 0년
又傳于曰。戶曹參議鄭民始留待。
정조 0년
以待敎朴祐源牌不進傳旨。傳于洪國榮曰。左右史不備。只推。更爲牌招入直。
정조 0년
以副修撰李秉模牌不進罷職傳旨。傳于李商巖曰。只推。更爲牌招。
정조 0년
李商巖啓曰。玉堂上下番俱空。事甚未安。除在外除本任外。竝卽牌招。以爲推移入直之地。何如。傳曰。允。
정조 0년
以校理金履正。副校理沈豊之。修撰嚴思晩。副修撰柳戇。牌不進罷職傳旨。傳于李商巖曰。只推。更爲牌招。
정조 0년
洪國榮。以弘文館言啓曰。本館下番修撰嚴思晩。副修撰柳戇。牌不進傳旨未下。副修撰李秉模承牌之後。謂有情勢。直爲出去。下番闕直。事甚未安。副修撰李秉模牌招入直。何如。傳曰。允。
정조 0년
洪國榮。以追崇都監郞廳。以都提調意啓曰。眞宗大王玉冊文書寫官洪樂性。罷職。代預差禮曹判書鄭尙淳。陞實。原單子中改付標以入之意。敢啓。傳曰。知道。
정조 0년
李秉鼎。以義禁府言啓曰。全羅監司狀啓。據刑曹粘目內。樂安郡守林世載。移本府處之事。允下矣。林世載。時在任所云。依例發遣府書吏。拿來。何如。傳曰。待待命拿囚。
정조 0년
又以刑曹言啓曰。因臺臣所啓。幼學宋煥經。邊遠定配事。命下矣。依傳敎。罪人宋煥經。全羅道海南縣定配所。卽爲押送之意。敢啓。傳曰。知道。
정조 0년
副修撰李秉模疏曰。伏以臣。昨在私次。藝苑吏來言。政府進香文。有命撰進。故臣以旣有入直僚員。何必分排於出直之人。報于藝苑。則苑吏又來言入直及他員。亦有所屬之文。竝當於今日內撰進。故不得已如是分排云云。臣不料苑吏之瞞告。徒知上命之難稽。副急構出。冒拙呈進矣。及入闕中。細聞委折。則入直及他員。皆無撰進之事。嗚呼。模畫天日。事體至重。濟濟學士。袖手傍觀。而臣是何人。獨自擔當。有若能文者然哉。特以臣之性本疎拙。勒加分定。同朝相敬之義。恐不當若是矣。臣雖疲劣。亦有知覺。豈可受人侮蔑。若是之甚。而默默而已乎。臣受恩如天。圖報無地。惟有奔走一節。庶可仰答其萬一。顧何敢有所瀆擾於嚴廬之中而見瞞於一苑吏如此。尙何望於論思啓沃之責哉。玆敢略控短章。徑出禁扃。擅離之罪。已極惶悚。而今日梓宮加漆及銘旌親書時。亦不得進參。臣罪至此。尤合萬戮。伏乞聖明俯垂諒察。亟解臣本職及都廳之任。仍治臣罪。以存國體。以安私分。千萬幸甚。臣方俟罪之不暇。豈可贅及他說。而旣有所懷。亦難自隱。敢此尾陳焉。臣於嚴思晩特遞之敎。有以見我殿下重華銜振文風之意。凡在詞臣之列者。孰不淬勵琢磨。有所興起。而第念人材。亦非一端。或有能於文而薄於行者。或有博於識而短於述者。臣固不知思晩之材之如何。而恐不可以一作之不稱遽加遞斥。伏願聖上。更加三思。特寢成命焉。嗚呼。一初之政。動合典謨。自成律度。而區區愚衷。恐或一毫之放過。惟殿下勉哲王愼如始之圖。持聖人久於道之義。俯答八域臣民之望。是臣昕夕之祝也。臣無任兢惶祈懇之至。答曰。省疏具悉。爾旣長於文華。凡有代撰。輒先於爾者。於爾不害爲好事。則爾反以此悻悻於藝苑何也。嚴思晩事。雖不知思晩文章之如何。而代撰之失當。前已推考。更此失當。則加等處分。焉可乎也。只遞兼銜者。誠如爾言。欲試博於識而短於述。於顧問之席也。爾其勿辭察職。
정조 0년
丙申五月初七日。記事官姜彙鈺。義禁府罪人權烋更招啓目。傳曰。觀此所供。包米之價。無大小米。渠供中。姑先現納者。無慮屢十萬。則趙曮絶無之貪。不必加損於渠供。從實如數納招是乎矣。屢次盤問者。以其與臺章有異是置。此亦不可不更加盤問是旀。補軍庫事段。渠之初招。旣以問於趙鎭禎。則可知是如。明白納招是加尼。今此鎭禎之供。不但極口發明。鎭禎之在營日字。旣非債錢收殺之時。亦非重記修整之時。則鎭禎之發明。似非大段違端兺不喩。渠招之援引鎭禎。出於推諉之意。昭不可掩。更加嚴問爲乎矣。如復吞吐債錢去處。木布區處。趁不現納是去等。嚴刑究問。期於得情爲良如敎。
정조 0년
義禁府啓目。罪人趙鎭禎屢次盤問之下。所供如此。上裁。何如。傳曰。姑觀權烋之供。若有可問之端是去等。頭面納招爲良如敎。
정조 0년
丙申五月初七日巳時。上御廬次。承旨入侍時。同副承旨李商巖。假注書徐龍輔。記事官文采五朴聖鉉。以次進伏訖。上曰。戶曹堂上禮曹堂上。入侍。賤臣承命而出。與行戶曹判書鄭弘淳。禮曹判書鄭尙淳。戶曹參判金華鎭。禮曹參判沈履之進伏。履之。進貢膳定例草本。上覽訖。上曰。蔘䓀價米。自何處出乎。履之曰。自戶曹出矣。弘淳曰。在前各陵有事而設都監時。自有戶曹禮工曹郞及分差別工作。則陵官之別定兼監役。實爲無義。臣常病之。然目今事勢。只令戶郞別工作。往來兼管。不能無不實之慮。本陵入直官員。使之一體看檢。伐木開基等事。亦以陵軍。量宜使用之意。分付。何如。上曰。依爲之。出擧條弘淳曰。徽陵齋室移建。自本曹擧行。郞廳及繕工別工作。當爲定送。而卽今各都監分差之外。實無推移之道。不得不使山陵都監郞廳中戶郞及繕工。分差官兼管擧行。以此分付。何如。上曰。依爲之。出擧條弘淳華鎭履之先退。上曰。銘旌及柩衣。移奉於泰寧殿時。將以手奉之乎。尙淳曰。方造函矣。上曰。左承旨入侍。尹東晢亦爲入侍。賤臣。承命而出。與左承旨洪國榮。行副司直尹東晢進伏。東晢。進所書篆字。上覽訖。上曰。廣織亦可以模寫乎。東晢曰。然矣。上曰。竹淸紙及唐筆。令都監入之。上曰。左承旨入來乎。商巖曰。姑未入來矣。上曰。牌去來催促。畫黼黻時。應參諸臣。皆待令。命退。諸臣以次退出。
정조 0년
丙申五月初七日巳時。上詣泰寧殿。棺衣畫黼黻。親書下玄宮銘旌入侍時。摠護使金尙喆。魂殿都監堂上鄭尙淳金漢耆黃景源。行副司直尹東晢。魂殿都監郞廳林得浩。左承旨洪國榮。右承旨李秉鼎。右副承旨申大升。同副承旨李商巖。記事官尹翊東。假注書徐龍輔。記事官文采五朴聖鉉。以次進伏訖。命都監堂上。展出柩衣。命畫員。畫黼黻。上曰。諸承旨輪回入侍。左承旨及左副承旨如入來。直爲入侍。左承旨洪國榮。追入進伏。上曰。李秉模上疏入之。翊東。承命持入。上還御廬次。尙喆進伏曰。近日漸熱。聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。尙喆曰。臣愚迷不明。向於筵席。不知大明律之法文。率爾陳達。不覺自歸於臆對之科。臣罪臣實自知。走伏金吾。恭俟鈇鉞之至。不惟不賜之譴罰。又從而恩諭累下。當此之時。不敢言私。冒沒入來。而臣之惶隕愧恧。於是尤切。伏願亟賜重勘焉。上曰。卿之所引。何若是太過乎。若不知律文。則向日所奏。固無傷也。予之本性。凡於常時所恃之人。若有少不協。其發於言者。尤爲過中。且有諸心則必形於言。故伊時備忘。蓋出於無隱之意。豈有深意哉。卿須勿咎而安心焉。尙喆曰。以向日司饔院事言之。莫重進上魚鮮。以致腐敗。至於提調之被罪。臣旣忝居都提之任。則本院之事。豈有不管之理乎。一事二事。莫非臣罪。惟願鈇鉞之遄降。上曰。以此引義。尤豈不萬萬過當乎。卿之所引如是。向日備忘。當卽爻周。而廚院提調下敎。亦當安徐矣。命國榮書傳敎曰。司饔提調罷職。不過一時飭勵。竝卽敍用。以安都提擧之心。命商巖書傳敎曰。前席詳知顚末。微官尙不可以不稱之言勒加。況大官乎。左相當日所奏。果是不知大明律之故。然則日前備忘中。不知法紀之重者。非是著題語。此六字。原備忘中抹去。尙喆曰。聖恩如是鄭重。臣心。益增惶隕矣。上曰。卿則往看畫黼黻。尙喆退出。左副承旨徐有慶進伏。上曰。左副承旨。奉審而來乎。有慶曰。臣敬奉聖敎。馳詣英陵。奉審陵上無頉。丁字閣無頉。碑閣無頉。守護軍摘奸無頉。所經諸陵寢。奉審。俱無頉處矣。上曰。戶曹參議入侍。賤臣。承命而出。與戶曹參議鄭民始進伏。上曰。役事。方至何境。民始曰。方蓋瓦仰壁矣。上曰。書香閣及守直房。已建乎。民始曰。姑未建之。而今初十日。當定礎矣。上曰。奉謨堂。何如。民始曰。奉謨堂。不過略干修補矣。民始先退。命秉鼎書傳敎曰。李敬養之徑出。果是甚事耶。以傳敎中事之疎率爲嫌。則雖是儒臣。旣有疎率之事。則使自上欲爲曲諱耶。以上疏中袖手傍觀爲嫌。則此等細事。煩浼於恭默之時乎。不但此是無端徑出。其爲壞損於體統。大矣則。豈可推考而止。副應敎李敬養。下義禁府推考。上復詣泰寧殿。命寫字官。模寫篆字。上曰。今日都監。不可不備。李秉模牌去來催促。秉鼎進讀李秉模再牌不進傳旨。命書傳敎曰。此何事體。況今親書銘旌。都監之臣。何敢不當引之嫌。一違再違。至於三牌乎。副修撰李秉模。從重推考。更爲牌招入侍。上曰。朴祐源牌去來。亦爲催促。上曰。司僕提調入侍。翊東。承命而出。與司僕提調徐命善進伏。上曰。返虞時輦輿。當由泰寧門前路。可不狹窄乎。僕提與禮判出去。以輦輿見樣。看審形地。可也。命尙淳退出。魂殿都監都廳李秉模。記事官朴祐源。追入進伏。聖鉉退出。上曰。篆字幾許模寫乎。尙喆曰。今方模寫。泥金補畫之際。寫字官生疎。必致遲滯。命尹東晢補畫。則手法鍊熟。必爲容易矣。上曰。依爲之。東晢曰。臣眼昏。不能善模矣。上曰。毋庸謙辭。着眼鏡補畫。尙淳進前曰。泰寧門前路看審。則藝文館右邊。有一門。輦輿之出入無慮矣。畫黼黻訖。命安於函中。尙喆曰。日勢今已昏黑。銘旌未及補畫處。明日更爲補畫。似好矣。上曰。依爲之。命退。諸臣以次退出。
정조 0년
丙申五月初七日申時。上御廬次。藥房副提調持湯劑入侍時。副提調洪國榮。記事官尹翊東。記事官文采五。記事官朴聖鉉。醫官方泰輿。以次進伏訖。國榮。請進湯劑。上進御訖。上曰。寫字官召入。賤臣承命召入。寫字官洪聖源安福臣進伏。上曰。正時入來。諸承旨。以祭服入侍。賤臣承命出傳。仍先退。
정조 0년
丙申五月初七日酉時。夕奠陪祭入侍時。同副承旨李商巖。假注書徐龍輔。記事官文采五朴祐源。都廳林得浩。以次陪進。上詣殯殿中排設廳。視膳訖。行夕奠。儀註上同上詣廬次。承史進伏。上曰。判義禁入侍。賤臣承命而出。與判義禁蔡濟恭進伏。濟恭。進權烋供辭。命商巖讀之。命書判付。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎坐。左副承旨徐有慶坐。右副承旨申大升坐直。同副承旨李商巖坐直。注書一員未差尹翊東藥院直。假注書徐龍輔仕直。事變假注書安策仕。
정조 0년
徐浩修啓曰。摠護使魂殿都監堂上及行副司直尹東晢。來待矣。
정조 0년
傳于洪國榮曰。祭需及犒軍不得已之費。錢文參百貫。輸送內需司事。分付兵曹。
정조 0년
傳于徐浩修曰。都承旨入侍。
정조 0년
徐浩修啓曰。戶曹參議鄭民始。依下敎來待矣。
정조 0년
傳于徐浩修曰。應敎鄭元始來待。
정조 0년
徐浩修啓曰。應敎鄭元始。依下敎來待矣。
정조 0년
傳于洪國榮曰。改建堂上。明日使之來待。
정조 0년
吏曹口傳政事。恩彦君裀爲宗簿提調。恩彦君裀今加嘉德。加資事承傳。
정조 0년
洪國榮。以魂殿都監郞廳摠護使意啓曰。本都監二房修理所監造官金履中。身病難强。久不仕進。不得已改差。其代敦寧參奉朴知源差下。使之察任。何如。傳曰。允。
정조 0년
又以兵曹言啓曰。今五月初七日。北部居洪樂述。自興化西挾門入來。鳴申聞鼓。依定式下該曹推問。而係是朝官。令攸司稟處。何如。傳曰。允。今日捧供以聞。
정조 0년
李秉鼎。以義禁府言啓曰。因兵曹啓辭。鳴申聞鼓人洪樂述。今日捧供以聞事。批下矣。洪樂述。今方待命於本府。卽爲拿囚之意。敢啓。傳曰。知道。
정조 0년
李商巖。以兵曹言啓曰。依下敎錢文參百貫。輸送于內需司之意。敢啓。傳曰。知道。
정조 0년
丙申五月初八日。記事官姜彙鈺義禁府啓目。金峙默段。依法典杖八十。收贖。奪告身三等。私罪照律事。傳曰。功議各減一等爲良如敎。
정조 0년
義禁府罪人權烋。更招啓目。傳曰。渠供中未價段。邑各不同是乎乃。如江界之邑。則以其有銀店之故。小米之價。一包十兩是如。丁寧納招。則雖謂之吐實。似無不可是旀。補軍庫事段。二十四萬兩區處。渠之到今六七年之後。不能指數以對者。亦非理外之事。是置。方命本道嚴査。權烋乙良。保放爲旀。趙鎭禎。別無更問之端。放送爲良如敎。
정조 0년
義禁府罪人徐完碩。更招啓目。傳曰。以渠原情觀之。與狀啓中臚列者。皆有苗脈兺不喩。渠以掖庭賤類。濫叨字牧之任。是則在渠道理惟當畏懼謹愼是去乙。及夫莅任之後。不但束吏治民之無一善狀。狀啓中臚列之罪。大者有六。一則稅米四百石。以稟餘樣直輸京江者。一則八域罔極之時。屠宰於成服之內者也。一則結錢屢千兩。正月內急捧料利者也。一則詬辱道內守令事也。一則猝治縣中士子事也。一則聽訟斷獄。一視貨賂之高下。定其立落事也。至於渠之恒語。自稱天落水者。渠之自來愚悖之習。不待發此三字說而朝家旣已照燭。何必盤問是如乎。同右項六件事段。係是不法之事旀。剝民之政是旀。悖義之罪旀。傷風之習是置。特敎嚴問。事體何等重大。則一招再招。推以漫漶爲事。完碩雖極愚惡是乎乃。若有一分嚴畏之心。則焉敢更事發明乎。若不直招。刑之杖之。何所不可以此更良施威嚴問爲旀。稅米結錢事段。關係不法。渠欲隱諱。朝家自當査得。情狀雖欲諱也。焉可欺也。只增誣罔之罪。更爲嚴問此事。承服後捧供以奏是旀。屠宰詬辱捽治事段。露頭隱尾是遣。聽獄用賂事段。此等手段。渠輩伎倆。則以不成說之說。雖欲發明。其可得乎。以此問目辭意。更添獄官之見。反覆盤問。期於得情爲乎矣。若有不可不訊問之端是去等。姑勿罷坐。卽爲草記爲良如敎。
정조 0년
義禁府罪人徐完碩。更招啓目。傳曰。雖謂之直招。可也。議處爲良如敎。
정조 0년
丙申五月初八日卯時。朝奠陪祭入侍時。左副承旨徐有慶。假注書徐龍輔。記事官文采五朴祐源。以次陪進。上詣殯殿中排設廳。視膳訖。行朝奠。儀註上同上還廬次。上曰。畫黼黻時。應參諸臣。皆待令。諸臣以次退出。
정조 0년
丙申五月初八日辰時。上詣泰寧殿。親書下玄宮銘旌入侍時。摠護使金尙喆。魂殿都監堂上鄭尙淳金漢耆黃景源。行副司直尹東晢。魂殿都廳林得浩李秉模。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。假注書徐龍輔。記事官文采五朴祐源。以次進伏訖。命東晢銘旌補畫。上曰。翰林祭文。盡爲分排乎。祐源曰。已爲分排矣。尙淳曰。魂殿典祀廳。移定於內帑庫事。纔承下敎。內帑庫則內司造果廳。今方入接。祭物熟設。雖是每月朔望兩次。而自多掣礙之端。勢難竝行修理之役。臣意則內司造果廳。使之移接於忠壯衛將廳。奉常寺則姑爲推移。同入於內贍內資入接處所。而內帑庫則專屬於典祀廳及水剌間。各樣所屬。似宜故。敢此仰達。上曰。依爲之。出擧條尙淳曰。自前國恤時。請諡告由。只行於宗廟永寧殿。上諡告由。行於殯殿矣。丁丑年仁元王后國恤殯殿上諡時。儲慶宮毓祥宮徽寧殿告由文。大行朝親製以下。故竝爲擧行矣。今番上諡時。告由之節。何以爲之乎。敢稟。上曰。依丁丑年例擧行。可也。尙淳曰。延福殿景慕宮。亦當有告由矣。上曰。一體擧行。可也。尙淳曰。告文則何以爲之乎。上曰。令詞臣撰進。可也。出擧條上曰。宗廟請諡時。有祭物乎。尙淳曰。然矣。上曰。告由行於請諡前乎。尙淳曰。此則臣未及詳知矣。上曰。禮判出去。詳考以入。尙淳。承命而出。還奏曰。宗廟社稷請諡。臨時遣大臣告由。永寧殿則只有祭物。而亦非請諡矣。上曰。諸臣。輪回朝飯以入。命書傳敎曰。宗親府進香在近。有司堂上命下然後。可以擧行。恩彦君裀。差下宗正。亦不可久曠者。宗簿提調。亦爲口傳擬入。又命書傳敎曰。在前守陵官。以崇品爲之。以其重事體也。恩彦君裀。以二品之人。方爲守陵官。事甚苟簡。特爲加資。其令該曹。今日下批。上還廬次。命書傳敎曰。親贈玉帛。補編旣載。因山時。當隨靈轝。小寓攀慕之痛。禮曹知悉。又命書傳敎曰。愼重之道。旣知一分未盡。則不可不改卜吉日。因山擇日。當日內改卜事。分付。行都承旨徐浩修。追入進伏。銘旌補畫訖。命都監堂上。安于函中。命內侍。奉安于殯殿。諸臣皆退。上曰。都承旨左承旨。入侍于廬次。承史以次進伏。上曰。知申遄返矣。西伯好在否。浩修曰。伏蒙聖澤。好在矣。上曰。國葬都監都廳及日官入侍。賤臣承命而出。與國葬都監都廳柳義養徐有防。日官金啓漢池日賓趙重逵。進伏。上曰。因山擇日。果無未洽處乎。日賓等對曰。國家莫重之大事。安敢以未洽日推擇乎。上曰。汝輩三人之所見。僉同乎。日賓等曰。果是僉同矣。上曰。此何等大事乎。所見若有參差。毋憚些小人情。早卽仰奏。日賓等曰。實無參差之見矣。上曰。以予所見。猶有未盡處矣。命義養問之。義養曰。因山擇日。有將軍箭殺。此豈非欠處乎。日賓等曰。此則無傷也。術家之法。有制殺之道。今此擇日。雖有些少之殺。吉多凶少。以吉制凶。如此些少之殺。豈有少妨乎。上曰。汝輩所業何冊。對曰。天機大要矣。命日官退待。命退。諸臣以次退出。
정조 0년
丙申五月初八日申時。上御廬次。藥房副提調。持湯劑入侍。國葬都監堂郞日官。追後入侍時。副提調洪國榮。記事官尹翊東。記事官文采五。記事官朴祐源。醫官方泰輿。以次進伏訖。上曰。國葬都監堂上李徽之。都廳柳義養。日官池日賓入侍。賤臣承命召入進伏。上下問義養曰。曆理通書。持入乎。義養曰。持入而在申之對沖。不可用矣。上下問日賓曰。他則對沖可制而。此則不可制矣。日賓曰。臣不曾見曆理通書。故此將軍箭則不知矣。上曰。此冊。汝旣不見。則當博考方書。言于摠護使。可也。而敢不致謹如是乎。天機大要。出於曆理通書。而不知宗旨。有何知之乎。日賓曰。臣但知寅申俱全之爲將軍箭矣。義養曰。丙年午日。亦爲將軍箭矣。上命日賓曰。何等莫重之事。汝何不博考方書。而敢以此拘忌之日擇入乎。日賓曰。罪合萬死矣。上命給曆理通書于日賓曰。第五句絶。汝見之。見此而汝復爲固執乎。日賓曰。他方書。無可忌故。初敢以無欠仰達矣。上曰。日官中。又有善爲擇日者乎。日賓曰。金喜慶術業甚精。而方在草土中。不得入闕矣。上曰。汝出去。與金喜慶等。詳議改擇以入。日賓先退。上曰。都廳甚該博矣。國榮曰。都廳見擇日之後。每憂慮云矣。國榮請進湯劑。上進御訖。命退。諸臣以次退出。
정조 0년
丙申五月初八日申時。上御廬次。左承旨入侍時。左承旨洪國榮。假注書徐龍輔。記事官朴祐源文采五。以次進伏訖。命讀親進香祭文。上曰。大提學及都承旨入侍。賤臣。承命而出。與大提學李徽之。行都承旨徐浩修進伏。命浩修讀祭文。上曰。無字病乎。徽之曰。果好矣。且至誠惻怛之意。溢於字句之外。臣伏覩未半。不禁涕淚之被面矣。命徽之國榮先退。命書傳敎曰。未及下敎。聞大殿進香。例在政府之前云。大殿進香。以十一日爲之。親書上字後。又有進香之例云。依初擇日。以十三日爲之。祭文皆當親製。祭物亦當自內措備。只執事磨鍊事。分付該曹。政府進香。退定於十五日。他餘各司各道進香。次次退定。單子更爲啓下事。分付。上曰。丁丑年進香祭文持入。命退。承史以次退出。
정조 0년
丙申五月初八日酉時。上御廬次。戶曹參議鄭民始。行都承旨徐浩修。左承旨洪國榮。假注書徐龍輔。記事官文采五朴祐源。以次進伏訖。上曰。役事何以爲之。民始曰。着實董役矣。命書傳敎曰。進香所用天門冬麥門冬龍眼荔枝各三斤。白淸一斗。蜜棗一斤入之事。分付內醫院。民始曰。營建廳材木。極其苟艱。勢將更爲分定於各道。而方農之時。動民亦甚可悶。正此趑趄矣。伏聞關西寧遠郡狼林地。以營舍修補。從前斫置之柱樑木。殆過累千株云。許多材木。不必盡用於修補。而國役甚急。材木之區劃極難。以此取用。則不但事勢之甚便。亦爲省民力之一端。亟令本道道臣。發遣褊裨。詳計株數。爲先狀聞。亦定差員。斯速輸於京江之意。自營造廳。發關分付。何如。上曰。依爲之。出擧條上曰。兵判及應敎入侍。賤臣。承命而出。與兵曹判書李徽之。應敎鄭元始進伏。上曰。因山吉日。今已推擇乎。徽之曰。事甚重大。議論多岐。未可以率爾擧行。故未及推擇矣。上曰。弘文館及侍講院所存冊字。有成冊錄置者乎。元始曰。冊色吏。有錄置者。而其中或有散秩者。又有有名而無實矣。上曰。弘文館侍講院所存冊子及下闕所存冊子。應敎竝爲錄出。可也。上曰。注書出去。吉日已爲推擇與否。問于摠護使。賤臣。承命而出。還奏曰。摠護使。有入侍稟處事云矣。上曰。領事及摠護使以下入侍。賤臣。承命而出。與領議政金陽澤。左議政金尙喆。禮曹判書鄭尙淳。進伏。陽澤曰。近日極熱。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。上曰。所欲稟定者。何事。尙喆曰。以擇日事。不可不仰稟而完定矣。七月之內。以十九日二十七日爲定。而不無拘礙於時刻。自下不敢擅斷矣。上曰。二十七日。似好矣。尙淳曰。梓宮上字親書及結裹吉日。更令日官推擇。則梓宮上字親書。今五月十五日辰時。結裹同月十九日辰時爲吉云。敢此仰達。上曰。依爲之。出擧條尙淳曰。各司進香時。執事。以忠贊衛擧行事。載在五禮儀及補編。故節目。纔已啓下。而忠贊衛。自是賤流使之出入於殿內執事之列。終涉未安。合有變通之道。敢此仰達矣。上曰。以蔭官參上。塡差。可也。出擧條命浩修。讀御製親進香祭文。陽澤曰。今伏見御製祭文。臣等之痛慕益切。尙何進達。上曰。今讀此文。更復何言。尙喆曰。臣等不能成語音矣。大臣兵判禮判戶議應敎先退。上曰。坐直承旨。與金吾堂上入侍。賤臣。承命而出。與判義禁蔡濟恭。同義禁沈墢。右副承旨申大升進伏。浩修國榮先退。命大升。讀禁府公事。命書傳敎曰。趙鎭寬之撃鼓原情。旣請行査。故當初予意。雖在於寬典。鎭寬。亦非無識賤流之比。則訟父雖急。告君宜直。以故査問趙曮之偏裨矣。趙曮所犯贜汚百萬之中。小米發賣價三十萬兩。旣於權烋之供。明白執贜。此是自平問之時。已爲吐實者。而上所稱三十萬。卽以烋之初招中。輕價約略折計者。以今更招中。如江界之邑小米一包。價過十金之說折計。則其數豈止三十萬而已哉。姑先以明白現發者言之。趙曮之犯贓。無慮幾十萬。從今以後。鎭寬可以訟冤耶。至於所犯中。幾十萬執贓之外。又有未及査實者。卽烋供所謂民債所捧二十四萬兩也。所捧旣如是夥然。則庫儲宜乎倍蓰於前。而何不於交承道臣到任之初。如數留在。至於向日重臣入侍之時。以不見一錢爲奏乎。此一款。雖以烋供觀之。非是曮之不犯也。渠果年久。不能記得。然則其所區處之外。無他道理。其令本道。嚴査狀聞。而曮之犯贓百萬之中。王府査得者。恰過其半。曮之罪固無加損於二十萬兩之査不査。而其在綜核之政。不可公然置之混圇之科。該道臣。須知此意。親執詳査。切勿疎漏事。下諭于平安監司徐命膺。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎式暇。左副承旨徐有慶坐。右副承旨申大升坐直。同副承旨李商巖坐直。注書一員未差尹翊東仕。假注書徐龍輔藥院直。事變假注書安策仕。
정조 0년
藥房提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣體候。何如。臣等不任區區憂慮。敢來問安。竝此仰稟。答曰。知道。入侍。
정조 0년
大殿惠慶宮中宮殿。朝哭後。政院玉堂口傳問安。答曰。知道。王大妃殿。朝哭後。政院玉堂口傳問安。答曰。罔極。
정조 0년
傳于徐有慶曰。禮判入侍。
정조 0년
李商巖。以義禁府言啓曰。卽者入直都事所告內。時囚罪人趙鎭寬。自刺其頸。流血狼藉云。聞極驚駭。使月令醫員。各別救療之意。敢啓。傳曰。知道。從當判付。姑先放送。雖是例囚。旣入囹圄。又有守直軍士。則至於自刺而莫之禁乎。難免不察之失。當該入直都事。從重推考。
정조 0년
丙申五月初九日。記事官姜彙鈺。義禁府啓目。罪人趙鎭寬。鳴申聞鼓事捧供。而所供如此。上裁。何如。傳曰。渠供果是爲渠父訟冤耶。暴渠父眞贜耶。處分數月之後。始乃鳴冤。已是不可知之事兺不喩。此事除良。焉有贜汚。百萬而自謂冤痛者乎。權烋。旣已明白納招於杖門之前。不可尋常査啓之比。欲巧反拙。在鎭寬。猶是歇後語是旀。又如鎭寬之供以不成說之說。節節欺罔。至以箕營所無之麻布納供者。尤是變怪之事乎矣。在鎭寬。亦屬薄物細故是置。今則獄案旣具。辭證昭如。先査之屢十萬。卽絶無之大貪巨贜是去等。些少二十四萬兩之査不査。不爲加損於贓律是則。同原情。不過一張休紙是置。不罪鎭寬。猶是寬典之寬典是去乎。厚供辭勿施爲旀。第二條洪麟漢事段。洪樂述之供。旣已判付是遣。第三條鄭厚謙事段。惑於尹養厚之罪。渠所不辭。而至於附麗厚謙是則。益信養厚。益慣厚謙則。畢竟附麗與否。有非逆睹是乎矣。但以一望之擬。目以附麗則。爲子弟者之稱冤。不是異事是乎乃。昨春之後。雖尋常官職。銓曹一不檢擬。卽大同之公議也。曮也。獨何心腸。寧爲甘作得罪於公議之人。不敢不擬厚謙於官職乎。以此觀之。無釁累之厚謙。何故力拔館錄於無釁累之時乎。卽此一節。不啻卽當是旀。渠供中養厚云云之說。措語亦與朝家所知。何其鑿柄爲良如敎。
정조 0년
義禁府啓目。罪人洪樂述。鳴申聞鼓事。捧供而所供如此。上裁。何如。傳曰。觀此所供。趙鎭寬。卽洪麟漢之甥。而洪麟漢。卽趙鎭寬之舅是置。麟漢所坐。非是惡逆是則。以甥證舅。不但有傷倫理兺不喩。淸朝之上。方務敦風勵俗之化。而數日之間。內外兄弟。互相較辨。有若讎怨作隻者然。事係變怪。朝家不欲別其曲直於兩間乙仍于。今不汚筆而汚口是乎矣。汝矣父之伊時事曁處分下敎。洞諭無餘。何必更使朝家煩諭乎。原情中。厚謙相親事段。此非上款事之關緊者則。贅及末端。此何意思是喩。旣已鳴冤。則朝家不可不一番洞諭是齊。所謂庚寅以後。以爲父兄之心。加意往來於厚謙之家云云段。汝矣家庚寅以前之睢盱於厚謙。果出於公心是諭。朝家則以爲決非仁人君子之事也。汝矣家先失其道。何恤於庚寅以後之屈意相從乎。原情中厚謙矣父大拜之後。頗有非笑之言。昨春以後。顯有不悅之意云云段。汝矣身之原情。欲罪厚謙。是乃獨不念反拙之嫌乎。汝矣父秉軸以來。果以至公血誠。協贊聖治乎。其在朝家忠厚之義。雖不以其父之事。索言於其子是乎乃。伊時朝象。伊時世道朝家之所以駭憤者在焉。故非笑之言。不悅之意。不待厚謙之言。而朝家先已有所酬酢於厚謙。汝矣供所謂厚謙之非笑矣父。不悅矣父云者。或不知本事而有此納供乎。朝家。以爲厚謙雖有千罪百罪。以負棄汝矣家。爲厚謙之罪案則。汝矣家。獨無負人之愧乎。原情中夏間引入。出於以厚謙之不悅。斂跡自處是如。爲說是乎矣。朝家於此。有駭怪者。汝矣父之其時引入。果因厚謙之致憾而然乎。以朝家之所未安者。歸之廢棄之一厚謙。亦非常理之所可度是置。今則汝矣父之與厚謙相親者。毋論畏怯往來與腸肚相連。先庚寅而不親。非汚厚謙而不親也。後庚寅而相親。亦非賢厚謙而相親也。此訟立落。可謂沒頭臘公事也。朝家綜核之政。不必枉用於此等處爲良如敎。
정조 0년
義禁府啓目。罪人徐完碩六條罪狀。幾皆直招。以此照律。何如。傳曰。依允。
정조 0년
丙申五月初九日卯時。朝奠陪祭入侍時。右副承旨徐有慶。假注書徐龍輔。記事官文采五朴祐源。以次陪進。上詣殯殿中排設廳。視膳訖。行朝奠。儀註上同上還廬次。諸臣以次退出。
정조 0년
丙申五月初九日卯時。上御廬次。藥房入診入侍。禮判改建堂上。追後入侍時。提調徐命善。副提調洪國榮。記事官尹翊東。記事官文采五。記事官朴祐源。醫官方泰輿慶絢吳道炯徐命緯。以次進伏訖。命善曰。聖體。何如。上曰。近來憊矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上曰。禮判及改建堂上入侍。賤臣。承命召入。禮曹判書鄭尙淳。改建堂上金華鎭進伏。尙淳曰。泰寧殿東邊三間屋。始役時。以寅辰兩時推擇。以何時擧行乎。上曰。以辰時爲之。可也。尙淳曰。與匠手磨鍊月臺上三間。形止則未詳矣。上曰。當中右文閣門而低月臺一層。以爲立柱。好矣。尙淳先退。上下問華鎭曰。戶曹參議所奏關西木物事。知之乎。華鎭曰。臣知之矣。上曰。木物似優如矣。華鎭曰。箇數雖多。運路甚遠矣。上曰。別堂材木。可以推移矣。上曰。山陵木物何如云乎。華鎭曰。別無不足云矣。上曰。關西木物。今月內當入來乎。華鎭曰。似不及矣。上曰。戶曹參議擧條。未及啓下。自戶曹。先爲行關。可也。上曰。物膳幾何釐整乎。華鎭曰。盡爲釐正。送于禮曹參判矣。上曰。中草已出乎。出去入之。上曰。式例已定乎。華鎭曰。節目式例。間有釐正處。一番稟定然後。可以擧行矣。上曰。明日入來。稟定。可也。華鎭先退。上命命善。讀奏親製進香文。上曰。都承旨牌招。戶曹參議鄭民始入侍。上命退。諸臣以次退出。
정조 0년
丙申五月初九日巳時。上御廬次。禮曹判書入侍時。禮曹判書鄭尙淳。左承旨洪國榮。假注書徐龍輔。記事官文采五朴祐源。以次進伏。上曰。魂殿都監都廳入侍。賤臣。承命而出。與魂殿都監都廳林得浩進伏。上曰。魂殿中排設廳。有滲漏處。不可不早爲修改。匠手盡爲待令。得浩。承命退出。上曰。進香時儀註磨鍊乎。尙淳曰。磨鍊矣。上曰。禮判出去後。卽爲入啓。可也。尙淳先退。上曰。都承旨戶曹參議入侍。賤臣。承命而出。與都承旨徐浩修。戶曹參議鄭民始進伏。上詣興政堂。命國榮。讀禁府公事。命書判付。命退。諸臣以次退出。
정조 0년
丙申五月初九日申時。上御廬次。藥房入侍時。副提調洪國榮。假注書徐龍輔。記事官朴聖鉉朴祐源。醫官方泰輿。以次進伏訖。泰輿進湯劑。上進御。命書傳敎曰。有擧行事。都承旨牌招。卽爲來待。又命書傳敎曰。未下直守令。皆令數日內辭朝。又命書傳敎曰。金領府事。明日加漆時進參。仍爲入侍事。遣史官傳諭。上曰。都承旨牌去來。連爲催促。如入來。卽爲入侍。行都承旨徐浩修進伏。上曰。戶曹參議入侍。賤臣。承命而出。與戶曹參議鄭民始進伏。命書傳敎曰。近來公事。每每誤下。以至不判付之公事。有混下之事。況此金吾之口招文書乎。不可以蒙騃而曲恕。當該中官。拿問定罪。又命書傳敎曰。寶篆書寫一時爲急。而況今惠慶宮患候添加。湯劑連日進服。在卿道理。豈忍一向邁邁。至於卿之書啓中云云之說。予不待卿言而悉燭無餘。前此效諭。予豈不云云耶。予之云云之敎。卽卿云云之意。予以云云之意若是效勉。則卿何不幡然入城。思所以登筵之道乎。幾次效諭。言已窮而思亦竭矣。卿須體予慇懃之意。須卽入城。仍爲入侍事。卽爲傳諭于洪奉朝賀。命讀禁府洪樂述供辭。命書判付。命退。諸臣以次退出。
정조 0년
丙申五月初九日酉時。夕奠陪祭入侍時。右副承旨申大升。假注書徐龍輔。記事官朴聖鉉朴祐源。都廳林得浩。以次陪進。上自廬次詣殯殿中排設廳。視膳行夕奠。儀註上同上還廬次。諸臣以次退出。
정조 0년
行都承旨徐浩修坐。左承旨洪國榮坐。右承旨李秉鼎式暇。左副承旨徐有慶坐。右副承旨申大升坐直。同副承旨李商巖坐直。注書一員未差尹翊東仕。假注書徐龍輔仕直。事變假注書安策仕。
정조 0년
梓宮加漆後。大殿惠慶宮中宮殿。政院玉堂藥房口傳問安。答曰。知道。王大妃殿。政院玉堂藥房口傳問安。答曰。罔極。大殿中宮殿。朝廷二品以上六曹堂上兩司長官宗班單子問安。答曰。知道。王大妃殿。朝廷二品以上六曹堂上兩司長官宗班單子問安。答曰。罔極。
정조 0년
徐浩修啓曰。今日加漆時。承旨不可不備。而右承旨李秉鼎。以式暇不爲仕進。卽爲牌招。何如。傳曰。允。
정조 0년
申大升。以摠護使金尙喆。國葬都監提調蔡濟恭李徽之。觀象監提調金鍾正。禮曹判書鄭尙淳。參判沈履之。參議李東馨言啓曰。因山吉日。更爲推擇以入事。命下矣。臣等齊會賓廳。招致觀象監諸日官。詳細論難。更爲精擇。別單書入之意。敢啓。傳曰。知道。
정조 0년
傳于洪國榮曰。騎馬三匹立之。史官一員待命。
정조 0년
傳于申大升曰。改建堂上入侍。
정조 0년
傳于洪國榮曰。副提調。持六神交濟湯入侍。
정조 0년
以全羅監司狀啓。竹笋進上。日氣蒸鬱。未免腐傷之境。惶恐俟罪事。傳于李商巖曰。勿待罪事。回諭。
정조 0년
假注書徐有成書啓。臣敬奉聖批。傳諭于西部龍山坊麻浦契奉朝賀洪鳳漢所住處。則以爲昨於史官之回。冒控不敢進之由。而積逋之罪。去益自訟。纔經一宿。恩諭荐降。辭旨反復。勉之以入城聽諭。感惶之極。尤無所措躬。念臣罪名之至重。踪地之至蹙。前後書啓連爲仰陳。到今自處之義。惟是伏地俟勘而已。顧何敢更事煩瀆。而第臣所患賤疾。夜又添劇。宛轉叫楚。殆不省事。情罪之外。病狀如許。恩命之下。終不免違傲。惶恐隕越。不知所達云。奉朝賀姑無造朝之意。臣則仍留之意。敢啓。
정조 0년
又書啓。臣敬奉聖諭。又爲傳諭于西部龍山坊麻浦契奉朝賀洪鳳漢所住處。則以爲王人來守。凡幾日矣。別諭特降又幾遭矣。聖恩愈勤。臣情愈迫。跼高蹐厚。如窮無歸。千萬夢想之外。又伏奉聖諭。辭旨反復。比前尤隆。至提以云云之說。又申以悉燭無餘。臣雙手而拌。九頓而讀。且惶且感。且涕且泣。嗚呼。臣之當初語到莫重。莫非臣死罪。莫非臣死罪。而臣之本心無他。在於前啓中四字云云。庶幾聖明俯燭。而此係臣人鬼關頭。故敢冒萬死略有所陳。而私心猥惶。已不勝其萬萬。今者聖敎。及於云云。若是縷縷。臣旣承此罔極之恩言。庶可瞑目而入地。臣雖棄身粉骨。曷報此隆天厚地之至恩大德乎。在臣今日道理。固當冒沒暫進。以伸叩謝之忱。旋卽退伏。以守自靖之意。而不但罪戾之終難自恕。數日以來。重患毒感。症情非細。蠢動無路。罪添違傲。冞切悚懍。而至於金寶書寫之未卽奉承。分義都虧。惠慶宮承候之不得趨進。情禮亦廢。種種當復如何。惟伏望書寫之役。速賜變通。仍降誅罰以勵臣分云矣。臣旣承偕來之命。仍留之意。敢啓。傳曰。知道。上書啓。批答無
정조 0년
丙申五月初十日卯時。上詣殯殿。行朝奠後。梓宮加漆入侍時。行都承旨徐浩修。左承旨洪國榮。右承旨李秉鼎。左副承旨徐有慶。右副承旨申大升。同副承旨李商巖。記事官尹翊東。假注書徐龍輔。記事官朴聖鉉朴祐源。以次陪進。上自廬次。詣殯殿中排設廳。視膳行朝奠。儀註上同上曰。時原任大臣摠護使都監堂郞。率匠手入殯殿擧行。翊東。承命出傳。領府事金相福。判府事韓翼謩。摠護使金尙喆。判府事李溵。右議政鄭存謙。魂殿都監堂上黃景源金漢耆鄭尙淳。都廳林得浩李秉模南鶴聞兪漢鼎。以次入殯殿。上跪板位上。尙喆進前曰。加漆已訖矣。上還廬次。上曰。大臣於便殿入侍。諸臣以次退出。
정조 0년
丙申五月初十日巳時。上御興政堂。大臣入侍時。領府事金相福。左議政金尙喆。右議政鄭存謙。左副承旨徐有慶。假注書徐龍輔。記事官朴聖鉉朴祐源。以次進伏。相福曰。連日勞動。聖體。若何。上曰。一樣。相福曰。王大妃殿氣候。何如。上曰。一樣。相福曰。惠慶宮氣候。何如。上曰。一樣。相福曰。臣罪負至重。待罪城外。鈇鉞重勘。日夜是俟。不意待勘之中。敦喩備至。此時分義。不敢言私。冒沒入來。臣之罪於是尤大矣。伏乞亟賜重勘焉。上曰。何必過引。勿復如是。上曰。摠護使擇日停當乎。尙喆曰。七月初二日及二十二日。爲好。而二十二日尤勝云矣。上曰。以二十二日停當。可也。有慶曰。禮判。持祝式待令矣。上曰。入侍。賤臣承命而出。與禮曹判書鄭尙淳進伏。上覽訖。命退。諸臣以次退出。
정조 0년
丙申五月初十日午時。上御廬次。改建堂上入侍時。戶曹參判金華鎭。左承旨洪國榮。假注書徐龍輔。記事官朴聖鉉朴祐源。以次進伏訖。華鎭曰。永祐園表石。當趁八月展拜前刻立乎。上曰。唯。命書傳敎曰。永祐園碑石。及此設都監時造成。不但可省碑役。今秋展拜時。欲見其立其令上諡都監知悉。草圖書從速書入。又命書傳敎曰。應敎鄭元始。持修整冊錄入侍。賤臣承命而出。與應敎鄭元始進伏。元始進冊目錄。上覽訖。命元始先退。命書傳敎曰。洪樂述依例放送。命華鎭先退。命書傳敎曰。予之敦諭。旣曰云云。卿之書啓。又曰云云。卿之云云。還卿云云。予之云云。從予云云。則所謂云云。更不須提也。卿其卽爲入城。聽我面諭事。傳諭于洪奉賀。與之偕入。命退。諸臣以次退出。
정조 0년
丙申五月初十日午時。上御廬次。藥房副提調。持湯劑入侍時。副提調洪國榮。記事官尹翊東。記事官朴聖鉉。記事官朴祐源。醫官慶絢。以次進伏訖。國榮請進湯劑。上進御訖。上曰。吏判禮判入侍。上命退。諸臣以次退出。
정조 0년
丙申五月初十日申時。上御廬次。都承旨入侍時。行都承旨徐浩修。假注書徐龍輔。記事官朴聖鉉朴祐源。以次進伏訖。上曰。禮曹參判同副承旨入侍。賤臣承命而出。與禮曹參判沈履之。同副承旨李商巖進伏。履之。進貢饌定例。上覽訖。命履之先退。命書傳敎曰。進香時祭物。已命自內措備。只祭酒待令事。分付該寺。又命書傳敎曰。偶考在昔山陵都監儀軌。役軍之傷病。亦必狀聞。可仰烈祖恤民之聖德。今番山陵役處浩大。役軍夥多。能無傷病者乎。宣傳官。旣承下敎。以此意傳于敦匠之臣。役處亦爲看審以來。又命書傳敎曰。騎馬一匹立之。宣傳官一員入侍。命退。諸臣以次退出。
정조 0년
丙申五月初十日四更三點。上御廬次。坐直承旨同爲入侍時。同副承旨李商巖。假注書徐龍輔。記事官朴聖鉉朴祐源。宣傳官李尙律。以次進伏訖。上曰。陵役今到何境。尙律曰。輔土之役。姑未畢矣。命退。諸臣以次退出。
정조 0년
行都承旨徐浩修坐。左承旨洪國榮藥院直。右承旨李秉鼎式暇。左副承旨徐有慶坐。右副承旨申大升坐直。同副承旨李商巖坐直。注書一員未差尹翊東藥院直。假注書徐龍輔仕直。事變假注書安策仕。
정조 0년
下直。定州牧使許任。江華經歷朴師郁。信川郡守李沇。機長縣監李尙蕃。懷德縣監李壽彬。興德縣監白光澤。麟蹄縣監金道淳。郭山郡守尹守喆。江界府使洪秀輔。博川郡守李尙彬。西生僉使安相恒。陰竹縣監李禮輔。樂安郡守申致權。
정조 0년
大殿惠慶宮中宮殿。親進香罷後。政院玉堂單子問安。答曰。知道。
정조 0년
大殿惠慶宮中宮殿。親進香罷後。藥房口傳問安。答曰。知道。
정조 0년
傳于李商巖曰。邊將外下直守令留待。
정조 0년
傳于洪國榮曰。領議政奉慰後。留待事。遣史官傳諭。
정조 0년
洪國榮。以弘文館言啓曰。副修撰柳戇。疏批已下。卽爲牌招察任。何如。傳曰。允。
정조 0년
又以弘文館言啓曰。修撰嚴思晩。旣有只推之命。卽爲牌招察任。何如。傳曰。允。
정조 0년
又以禮曹言啓曰。萬寧殿所奉影幀。移奉長寧殿吉日。以來七月三十日推擇。啓下矣。今此卒哭。旣已退行。移奉吉日。更令日官推擇。則來八月初十日寅時爲吉云。以此日擧行。而原節目中。改付標以入之意。敢啓。傳曰。知道。
정조 0년
又以禮曹言啓曰。魂殿所封京各司供上及日。下雉鮮。京畿所封月令誕日。各名日。進上物膳。則依丁丑年例。限三年仍爲封進。而諸道所封朔膳物膳。亦依前例。因山後。則勿爲封進之意。分付。何如。傳曰。允。
정조 0년
又以禮曹言啓曰。因永祐園奉審承旨所奏。本園香炭山及位田。優數磨鍊事。啓下矣。卽接本園守奉官所報。則江原道原州地所在酒泉水周加里坡右邊等面。量外加耕處可合香炭山。慶尙道義城地所在玉山舍谷所也。安平丹村下川等面。量外加耕處。可合位田。卽爲入啓劃定云。今此望報處。旣是量外加耕之地。則事當依所報畫屬本園。卽令地方官。斯遠打量後。御覽成冊。修正上送事。兩道監司處。竝以分付。何如。傳曰。允。
정조 0년
傳于洪國榮曰。承旨入侍。
정조 0년
又傳于曰。時囚中。中官吳喜謙。付過放送。
정조 0년
又傳于曰。上諡都監都廳徐有防入侍。
정조 0년
以修撰嚴思晩牌不進罷職傳旨。傳于洪國榮曰。只推。
정조 0년
又傳于曰。備局有司堂上蔡濟恭。持下家奴婢減員節目。入侍。
정조 0년
京畿監司尹蓍東狀啓。高陽郡下道面居。盲人朴景位等燒死事。傳于洪國榮曰。令本道。恤典擧行。
정조 0년
備邊司薦望。趙重晦爲咸鏡監司。
정조 0년
李商巖。以吏曹言啓曰。兩邑改號之意。纔已筵稟矣。時任守令改單子啓下之意。敢啓。傳曰。允。
정조 0년
又以吏曹言啓曰。禮曹正郞洪相聖呈狀內。身病甚重。勢難察任云。翼陵參奉宋時淵。除授後過限未肅拜。竝依例改差。何如。傳曰。允。
정조 0년
洪國榮。以承文院官員都提調意啓曰。院寫字官前銜朴履孝崔宗赫李彦相金樂瑞金光澤崔昌遠金世鐸李弘國陞實。代肄習。李栽宣起範安思賢田景春孫欽祖李聖臣林東彧安景文。依例陞補。付軍職冠帶常仕。肄習陞付。代學生李聖民金大興劉億基劉宅基。筆才頗有成就之望。屬于本院肄習。使之鍊業。何如。傳曰。允。
정조 0년
徐浩修。以兵曹言啓曰。新除授美錢僉使金光緖老母。今年七十六歲。法不當遠離赴任。呈狀乞遞。邊將之親。年七十五歲以上者。許遞其任。已有定式。依例改差。何如。傳曰。允。
정조 0년
有政。吏批。判書徐命善進。參判尹得養病。參議李在簡未肅拜。同副承旨李商巖進。李溎爲刑曹判書。李宜哲爲弘文提學。鄭光漢爲同經筵。趙明鼎爲掌院提調。柳義養爲司成。洪文海爲兵曹正郞。崔致白爲禮曹正郞。宋綸源爲監察。洪益烈爲敦寧主簿。金斗憲爲尙衣別提。李最源爲肇慶廟參奉。徐有臣爲忠淸監司。權綸爲仁同府使。李商運爲翼陵參奉。趙嶸爲渭原郡守。韓用和爲江西縣令。尹珖爲龜城府使。李應爀爲南陽府使。李國材爲律學敎授。池恂爲兼律學敎授。沈基泰爲吏曹佐郞。張顯慶爲司藝。具世勣爲長淵縣監。楚山府使單李徽遠。尼城縣監單金履容。以上改邑號。承文博士單李柱延。鶴城君楡。恩全君禶。河恩君垙。延豐君李𡊠。已上敍用事。承傳。
정조 0년
有政。兵批。判書李徽之進。參判魚錫定入直進。參議李得臣呈辭受由。參知李商岳病。恩全君禶爲都摠管。金朝潤爲同知。申光復爲訓鍊主簿。康佐堯爲美錢僉使。李漢昌爲唐浦萬戶。副護軍李獻慶。副司直韓光會趙明鼎趙重晦洪樂性鄭光漢權噵徐有隣李瀰趙德成吳載純閔百奮。邊聖和爲宣傳官。
정조 0년
大司憲李聖圭。大司諫洪檍。應敎鄭元始。副應敎李敬養。掌令柳榮鎭鄭宇淳。校理金履正。副校理沈豐之。獻納李儒慶。副修撰李秉模柳戇所啓。請文氏按律處斷。措辭見上又啓曰。請厚謙快正王法。其母依律處斷。措辭見上又啓曰。請礪山府竄配罪人洪麟漢。絶島安置。措辭見上答三司曰。不允。
정조 0년
大司憲李聖圭。大司諫洪檍。掌令柳榮鎭鄭宇淳。獻納李儒慶所啓。請大靜縣荐棘罪人沈翔雲。亟命王府。嚴鞫得情。快正王法。措辭見上答兩司曰。不允。
정조 0년
掌令柳榮鎭鄭宇淳所啓。請黑山島充軍罪人趙德昌。依律處斷。措辭見上又啓曰。請大靜縣爲奴罪人金壽賢。依律處斷。措辭見上又啓曰。請鏡城府定配罪人洪述海。依律處斷。措辭見上答府曰。不允。
정조 0년
獻納李儒慶所啓。黑山島充軍趙德昌。身爲掖隷。乘夜踰墻。亂入深嚴之地者。論以罪犯。決難容貸。請充軍罪人趙德昌。依律處斷。又啓曰。綾恩君具允明。前判書具允鈺。絶島圍籬安置罪人具庠。行副司直具㢞。本以凶邪之種。諂附厚謙。腸肚相連。陰謀祕計。無不干與。及今厚謙失勢之後。允鈺旣無明白樹立。而敢爲自拔之計。肆然呈疏。謂天可欺。將此心腸。奚事不爲。至於㢞。則名登臺啓。請討方嚴之時。多率騶從。呼唱道路。渠若眼有國法。放恣無嚴。胡至此極。此不可一日置之於城闉之內。請具允明允鈺及㢞。竝遠竄。又啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。又啓曰。大靜縣爲奴罪人金壽賢。以幺麽宦侍。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。答院曰。不允。
정조 0년
全羅監司李普行疏曰。伏以臣以至庸極陋。百無一能。濫蒙天地之洪造。偏荷雨露之殊私。倉卒受命。叨此重寄。生疎齟齬。昏謬迷錯。一日二日。罔非罪戾。夙夜憂懼。不知所出。乃於此際。伏見廚院所下關文。以進上竹笋之不爲別封。而同封於朔膳之中。以致腐傷之患。乃有道臣守令論啓請罪之擧。臣之不謹不職之罪。於是乎益著矣。蓋竹笋進上之規。薦新則別封。朔膳則同封。自有定式在焉。薦新之所封。固不可後時。而同封朔膳之所封。亦不可先期而別封。苟非狀聞請退。或別下卜定。則單種竹笋之獨爲別封。旣無其例。雖欲創而爲之。自是法之所不敢擅便也。適會封進之後。雨水連仍。日氣蒸鬱。生濕新軟之物。竝歸傷敗之境。此莫非臣意慮未周。不善料度之致。孽由已作。咎將誰任。噫。進上事體。何等嚴重。而苟有毫髮不謹。雖其事則眚災。情非故犯。斷之以法。猶在罔赦。又況當爲別封而不爲之別封。不當同封而乃爲之同封。則是乃違越令式。自爲擅便也。故致腐敗。自犯不謹也。究厥情狀。萬戮猶輕。臣罪至此。尤無所逃。乃蒙聖度天大。曲賜容貸。罰止問備。不加刑章。守令黜罷。下吏科治。亦皆參酌。竝從末勘。特擧所重。只以殯殿所薦。更令封進。臣於是。益不勝惶隕震越。不知所措。夫按藩之任。其責不輕。本非如臣駑劣。所可一日冒據。而今此罪犯。又不尋常。事係薦獻。所關尤大。揆以邦憲。不可幸逭。猶復晏然。官秩自如。其在義分。寧有此理。玆敢冒死自列。恭俟重勘。伏乞聖慈。亟降明命。削臣之職。治臣之罪。以爲人臣奉職不謹者之戒。千萬幸甚。答曰。省疏具悉。旣是前例。則不必過引。卿其勿辭察任。